LATVIJAS REPUBLIKAS MINISTRU KABINETS

2011.gada Rīkojums Nr.

Rīgā (prot. Nr. .§)

**Par Ministru kabineta 2010.gada 30.decembra rīkojuma Nr.790 „Par nacionālās sporta bāzes statusa piešķiršanu Biķernieku kompleksajai sporta bāzei” atcelšanu daļā**

1. Ministru kabinets (adrese – Brīvības bulvārī 36, Rīga, LV-1520) ir izskatījis valsts akciju sabiedrības „Ceļu satiksmes drošības direkcija” (adrese – Miera iela 25, Rīga, LV-1001, reģistrācijas numurs – 40003345734) 2011.gada 15.jūlija iesniegumu par nacionālās sporta bāzes statusa piešķiršanu (pagarināšanu) sporta bāzei – Biķernieku kompleksajai sporta bāzei.

2. 2011.gada 6.jūlijā Uzņēmumu reģistrs ir izdarījis atzīmi Komercreģistrā par reorganizācijas – valsts akciju sabiedrības „Biķernieku kompleksā sporta bāze” pievienošanu valsts akciju sabiedrībai „Ceļu satiksmes drošības direkcija”, kura saskaņā ar Komerclikuma 335.panta piekto daļu ir valsts akciju sabiedrības „Biķernieku kompleksā sporta bāze” tiesību un saistību pārņēmēja.

3. Pēc iesnieguma par nacionālās sporta bāzes statusa piešķiršanu (pagarināšanu) Biķernieku kompleksajai sporta bāzei izskatīšanas Ministru kabinets konstatē:

3.1. valsts akciju sabiedrība „Biķernieku kompleksā sporta bāze” atbilstoši likuma „Par nacionālās sporta bāzes statusu” 6.panta pirmajā daļā noteiktajam atbilstoši likuma „Par nacionālās sporta bāzes statusu” 6.panta pirmajā daļā noteiktajam 2010.gada 25.maijā iesniedza Izglītības un zinātnes ministrijā iesniegumu par nacionālās sporta bāzes statusa piešķiršanu un dokumentus, kas apliecina Biķernieku kompleksās sporta bāzes atbilstību likuma „Par nacionālās sporta bāzes statusu” 5.pantā minētajiem nacionālās sporta bāzes statusa piešķiršanas nosacījumiem, kurš izskatīts 2010.gada 28.decembra Ministru kabineta sēdē;

3.2. saskaņā ar likuma „Par nacionālās sporta bāzes statusu” 5.panta pirmās daļas 5.punktu (2009.gada 19.marta likuma „Par nacionālās sporta bāzes statusu” redakcijā) viens no nosacījumiem, lai sporta bāzei varētu piešķirt nacionālās sporta bāzes statusu, ir sporta bāzes piemērotība pasaules un Eiropas čempionātu, to posmu, kausu izcīņas un kvalifikācijas sacensību rīkošanai, par ko saņemti starptautisko sporta federāciju apliecinājumi. Biķernieku kompleksās sporta bāzes 2010.gada 25.maija iesniegumam pievienotie apliecinājumi nebija atzīstami par attiecīgo starptautisko sporta federāciju apliecinājumiem;

3.3. 2010.gada 30.decembrī ir izdots Ministru kabineta rīkojums Nr.790 „Par nacionālās sporta bāzes statusa piešķiršanu Biķernieku kompleksajai sporta bāzei”;

3.4. ņemot vērā faktu, ka Biķernieku kompleksās sporta bāzes 2010.gada 25.maija iesniegumam nebija pievienots attiecīgās starptautiskās sporta federācijas apliecinājums, pamatojoties uz Administratīvā procesa likuma 68.panta otrās daļas 1.punktu, kas paredz iestādei tiesības administratīvajā aktā iekļaut ierobežojošu nosacījumu, ja iestāde pati var lemt par attiecīgā administratīvā akta izdošanu vai tā saturu un saskaņā ar minētā rīkojuma 3.punktu Biķernieku kompleksajai sporta bāzei piešķirts nacionālās sporta bāzes statuss līdz 2011.gada 31.augustam;

3.5. valsts akciju sabiedrība „Ceļu satiksmes drošības direkcija” kā valsts akciju sabiedrības „Biķernieku kompleksā sporta bāze” tiesību un saistību pārņēmēja 2011.gada 15.jūlijā ir iesniegusi Izglītības un zinātnes ministrijā iesniegumu par nacionālās sporta bāzes statusa piešķiršanu (pagarināšanu) Biķernieku kompleksajai sporta bāzei;

3.6. ar 2011.gada 9.jūnija likumu „Grozījumi likumā „Par nacionālās sporta bāzes statusu”” 5.pants papildināts ar trešo daļu, kas nosaka, ka sporta bāzes atbilstību likuma 5.panta panta pirmās daļas 5.punktā noteiktajam par piemērotību pasaules vai Eiropas čempionātu, to posmu, kausu izcīņas un kvalifikācijas sacensību rīkošanai apliecina vismaz viena attiecīgā starptautiskā sporta federācija vai šīs federācijas vārdā tam pilnvarota Sporta likumā noteiktajā kārtībā atzīta attiecīgā sporta federācija;

3.7. biedrība „Latvijas Automobiļu federācija” kā Starptautiskās Automobiļu federācijas (FIA) biedrs un kā atzīta nacionālā sporta autoritāte Latvijas Republikas teritorijā (saskaņā ar Starptautiskās Automobiļu federācijas statūtu 4.pantu), 2011.gada 11.jūlija vēstulē Nr.151/11 apliecina Biķernieku kompleksās sporta bāzes piemērotību Eiropas čempionātu, to posmu, kausu izcīņu un kvalifikācijas sacensību rīkošanai;

3.8. saskaņā ar Administratīvā procesa likuma 87.panta pirmo daļu tajā pašā lietā administratīvo procesu var uzsākt no jauna uz adresāta iesnieguma pamata, ja ir mainījušies lietas faktiskie apstākļi, kuri bija par pamatu lēmuma pieņemšanai, vai arī lietas tiesiskie apstākļi ir mainījušies adresātam par labu;

3.9. pēc Ministru kabineta 2010.gada 30.decembra rīkojuma Nr.790 „Par nacionālās sporta bāzes statusa piešķiršanu Biķernieku kompleksajai sporta bāzei” izdošanas ir mainījušies gan lietas faktiskie, gan tiesiskie apstākļi. Par faktisko apstākļu maiņu uzskatāms biedrības „Latvijas Automobiļu federācija” 2011.gada 11.jūlija apliecinājums Nr.260 par Biķernieku kompleksās sporta bāzes piemērotību Eiropas čempionātu, to posmu, kausu izcīņu un kvalifikācijas sacensību rīkošanai, savukārt par tiesiskā apstākļu maiņu ir uzskatāma 2011.gada 9.jūnija likuma „Grozījumi likumā „Par nacionālās sporta bāzes statusu”” pieņemšana, kurš tiesības apliecināt sporta bāzes atbilstības faktu likuma 5.panta panta pirmās daļas 5.punktā noteiktajam par piemērotību pasaules vai Eiropas čempionātu, to posmu, kausu izcīņas un kvalifikācijas sacensību rīkošanai piešķir arī attiecīgās starptautiskās sporta federācijas vārdā tam pilnvarotai Sporta likumā noteiktajā kārtībā atzītai sporta federācijai.

Vienlaikus konstatējams, ka citi lietas faktiskie un tiesiskie apstākļi kopš Ministru kabineta 2010.gada 30.decembra rīkojuma Nr.790 „Par nacionālās sporta bāzes statusa piešķiršanu Biķernieku kompleksajai sporta bāzei” izdošanas nav mainījušies, tāpēc secināms, ka Biķernieku kompleksā sporta bāze atbilst visiem likuma „Par nacionālās sporta bāzes statusu” 5.panta pirmajā daļā minētajiem nacionālās sporta bāzes statusa piešķiršanas nosacījumiem, kā rezultātā ir tiesisks pamats iepriekš noteiktā ierobežojošā nosacījuma atcelšanai.

4. Ievērojot minētos apsvērumus un pamatojoties uz likuma „Par nacionālās sporta bāzes statusu” 5.panta pirmās daļas 5.punktu, 5.panta trešo daļu, 6.panta ceturto daļu un Administratīvā procesa likuma 87.panta pirmo daļu, Ministru kabinets nolemj atcelt Ministru kabineta 2010.gada 30.decembra rīkojumu Nr.790 „Par nacionālās sporta bāzes statusa piešķiršanu Biķernieku kompleksajai sporta bāzei” daļā par nacionālās sporta bāzes statusa piešķiršanu ar ierobežojošu nosacījumu – līdz 2011.gada 31.augustam. Noteikt, ka pārējā daļā lēmums par nacionālās sporta bāzes statusa piešķiršanu paliek spēkā.

5. Šo rīkojumu saskaņā ar Administratīvā procesa likuma 76.panta otro daļu, 188.panta pirmo un otro daļu un 189.panta pirmo daļu var pārsūdzēt Administratīvajā rajona tiesā mēneša laikā no šā rīkojuma publicēšanas dienas laikrakstā „Latvijas Vēstnesis”.

Ministru prezidenta vietā –

tieslietu ministrs,

iekšlietu ministra pienākumu izpildītājs A.Štokenbergs

Izglītības un zinātnes ministrs R.Broks

Iesniedzējs:

Izglītības un zinātnes ministrs R.Broks

Vizē:

Valsts sekretārs M.Gruškevics

02.08.2011. 10:59

E.Severs

67047935, edgars.severs@izm.gov.lv